ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

 **Ո Ր Ո Շ ՈՒ Մ**

 \_ հունիսի 2018 թվականի N - Լ

«Հայաստանի Հանրապետության հարկային օրենս­գրքում փոփոխություն կատարելու մասին» Հայաս­տա­նի Հանրապետության օրենքի նախագԾԻ (Պ-321-18.05.2018-ՏՀ-011/0) վերա­բեր­յալ Հա­­­յաս­­­տա­նի Հա­ն­րա­պե­­­տու­թյան կառա­վա­­րու­­թյան առա­ջար­­կու­թյան նախագծի մասին

 --------------------------------------------------------------------------------------------------------------

Հիմք ընդունելով «Ազգային ժողովի կանոնակարգ» սահ­մանա­դրա­կան օրենքի 70-րդ հոդվածի 2-րդ և 77-րդ հոդվածի 1-ին մասերը՝ Հայաստանի Հանրա­պե­տու­թյան կառա­վա­րությունը ո ր ո շ ու մ է.

Հավանություն տալ «Հայաստանի Հանրապետության հարկային օրենսգրքում փոփոխություն կատարելու մասին» Հայաստանի Հանրապետության օրենքի նախագծի (Պ-321-18.05.2018-ՏՀ-011/0) վերաբերյալ Հայաս­տա­նի Հանրապե­տու­թյան կա­­ռա­­վա­րու­թյան առաջար­կությանը և «Պետական բյուջեի եկամուտների էական նվա­զեցման կամ ծախսերի ավելացման մասին» Հայաստանի Հանրապետության կառա­վարության եզրակացությանը և այն սահմանված կարգով ներկայացնել ՀՀ Ազգային ժողովի աշխատակազմ։

Հայաստանի Հանրապետության

 ՎԱՐՉԱՊԵՏ Ն. ՓԱՇԻՆՅԱՆ

 2018 թ. հունիսի

 Երևան

«Հայաստանի Հանրապետության հարկային օրենս­գրքում փոփոխություն կատարելու մասին» Հայաս­տա­նի Հանրապետության օրենքի նախագԾԻ (Պ-321-18.05.2018-ՏՀ-011/0) վերա­բեր­յալ Հա­­­յաս­­­տա­նի Հա­ն­րա­պե­­­տու­թյան կառա­վա­­րու­­թյան առա­ջար­­կու­թյունԸ

Հայաստանի Հանրապետության կառավարությունն առաջարկում է ներկայացված նա­խագ­ծով քննարկվող գործող օրենքի հոդվածները թողնել անփոփոխ` նկատի ունենալով հետևյալ հանգամանքները՝

1. Շրջանառության հարկի համակարգի ներդրումից ի վեր փոքր և միջին տնտե­ս­վա­րող սուբյեկտների մոտ իրացման շրջանառության իրական ծավալները թերհայ­տա­րա­րա­գրելու միտում է նկատվում, քանի որ մտավախություն ունեն, որ կարող են իրացման շրջա­նա­­ռու­թյան ցուցանիշով մոտենալ շրջանառության հարկի շեմին, գերա­զանցել այն և հայտ­նվել հարկ­ման ընդհանուր համակարգում: 2015 թվականին էլ այս մտավախությունն առկա էր, և դա էր նաև այն հիմնական հիմնավորումներից մեկը, որի պատճառով կատար­ված օրենս­­դրա­կան փոփոխությամբ շրջա­նա­ռության հարկի շեմը շուրջ 2 անգամ բարձ­րաց­վեց՝ ակն­կալելով, որ ՓՄՁ-ի սուբյեկտները կփոխեն իրենց վարքագիծը և կսկսեն հայտարա­րա­գրել իրենց իրացման իրական շրջանառությունները: Արդյունքը, սակայն, եղավ այն, որ փոքր և միջին տնտեսվարող սուբյեկտներն այդպես էլ չփոխեցին իրացման շրջա­նա­ռու­թյան իրա­կան ծավալները: Կարծում ենք նշվածը կարող է ունենալ երկու պատճառ՝

 1) մինչև ԱԱՀ-ով չհարկվող շեմի փոխությունները հայտարարագրվող իրացման շրջա­նառությունները համապատասխանում էին իրականությանը, հետևաբար ԱԱՀ-ով չհարկվող շեմի փոփո­խությունը տնտեսվարող սուբյեկտների համար որևէ էական խնդիր չի լուծել.

 2) տնտեսվարող սուբյետները շարունակում են ակն­հայտորեն թեր­հայ­տա­րա­րագրել իրենց իրացման շրջանառությունները՝ անգամ շրջա­նառության հարկի շեմին մոտե­նալու և շեմը գերազանցելու որևէ ռիսկ չունենալու պարա­գայում:

 Գտնում ենք, որ երկրորդ դիտար­կումն իրականությանն առավել մոտ է, քանի որ մեր կողմից կատարված ուսում­նասիրությունները ցույց են տալիս, որ, օրինակ, տոնա­վաճառ­նե­րում առևտրական գործու­նեություն իրականացնող տնտե­ս­վա­րող սուբյեկտների իրաց­ման շրջա­նառության միջին ցուցանիշը 2016 թվականի տարեկան արդյունքներով կազմել է ընդա­­մենը 3.7 մլն դրամ: Հետևաբար, նույնիսկ 58.35 մլն դրամ շեմի դեպքում ՓՄՁ-ի սուբ­յեկտներն իրենց իրաց­ման շրջա­նառության իրական ծավալները հայ­տա­րարագր­ելու դեպ­քում չեն հայտնվի ընդ­հանուր հարկման դաշտում, քանի որ մեր կողմից ուսում­նասիրված՝ համեմա­տաբար խոշոր տոնավաճառներում առևտ­­րական գործունեությամբ զբաղ­վող 785 տնտես­վարող սուբ­­յեկտ­ներից 770-ը կամ որ նույնն է՝ 98 տոկոսը, կարող են իրենց իրաց­ման շրջա­նա­ռու­թյուններն ավե­լաց­­նել շուրջ 25-28 անգամ և, այդուհանդերձ, շարու­նա­կել գործել շրջա­նա­ռության հարկի համա­­կար­գում: Վերոգրյալը հաշվի առնելով` կարելի է փաստել, որ շրջա­նա­ռու­­թյան հարկի շեմի բարձ­րաց­ման առաջարկությունն ընդամենը հսկիչ-դրամ­արկ­ղա­յին մեքե­­­նայի կտրոն չտրա­մադրելու վարքագիծն արդարացնելու միջոց է, որը որևէ հիմնա­վո­րում ունենալ չի կարող:

1. Շրջանառության հարկի շեմի բարձրացումն ի սկզբանե հանդիսացել է որպես ժամա­նակավոր քայլ` հաշվի առնելով այն հանգամանքը, որ, եթե կարճաժամկետ հեռան­կա­րում կամ անցումային որևէ ժամա­նա­կա­հատվածում շրջանառության հարկի բարձր շեմը կարող է որոշակիորեն հիմնավորված լինել, ապա երկարաժամկետ հեռանկարում այսպիսի բարձր շեմի կիրառությունը որևէ կերպ արդարացված չէ, ինչը հիմնավորվում է հետևյալ նկատա­ռումներով՝
2. պետությունը չի կարող երկարաժամկետ հեռանկարում հարկային եկամուտների ապա­հովման ռազմավարությունը կապել շրջանառության հարկի համակարգում գործող հարկ վճարողների հետ.
3. շրջանառության հարկի բարձր շեմի կիրառության պարագայում, ըստ էության, կիմաս­տազրկվեն հարկային օրենսգրքով ամրագրված այն բոլոր բարելավումները, որոնք առա­վելապես նախատեսված են հարկման ընդհանուր համակարգում գործող հարկ վճա­րող­ների համար.
4. շրջանառության հարկի շեմը, ըստ էության, պետք է ծառայի միայն միկրո­ձեռ­նար­կա­տիրության սուբյեկտների համար, և միայն այս խմբի հարկ վճարողները պետք է գործեն հարկ­ման արտոնյալ պայմաններում, իսկ ՓՄՁ-ի սուբյեկտները և մնացած ավելի խոշոր հարկ վճա­րողները պետք է գտնվեն հարկման հավասար ու միատեսակ պայմաններում, քանի որ հար­կային համակարգում անհավասարությունն ստեղծում է բարդ ու անլուծելի խնդիրներ, այդ թվում՝ կապված հարկումից խուսափելու ռիսկերի առաջացման հետ:
5. Շրջանառության հարկի ներկայումս գործող շեմն անփոփոխ թողնելու դեպքում ավելի կխորանա առանց այդ էլ լայնորեն տարածված` արտադրողներից ու ներ­մու­ծող­ներից կատարվող ձեռքբերումների դիմաց դուրս գրվող հաշվարկային փաստաթղթերից հրա­ժար­վելու խնդիրը` հաշվի առնելով այն հանգամանքը, որ շրջանառության հարկի շեմի բարձ­րա­ցումը իր առջև դրված նպատակին չի ծառայել: Մասնավորապես, եթե մինչև շրջա­նա­ռու­թյան հարկի շեմի բարձրացումը փաստաթղթերից հրաժարվում էին առավե­լա­պես այն հարկ վճա­րողները, որոնք գտնվում էին մինչև 58.35 մլն դրամի միջակայքում, ապա շրջանա­ռու­թյան հարկի շեմի բարձրացման պարագայում այդպիսի վարքագիծ են սկսել դրսևորել արդեն նոր` 58.35 մլն դրամից մինչև 115 մլն դրամ միջակայքում գտնվող ու մի քանի անգամ ավելի խոշոր տնտեսվարող սուբյեկտները:
6. Շրջանառության հարկի ներկայումս գործող շեմն անփոփոխ թողնելու պարագայում կտրուկ կընդլայնվեն նաև խոշոր տնտեսվարող սուբյեկտների` արհեստականորեն տրոհ­վելու և շրջա­նա­ռության հարկի համակարգից անհարկի ձևով օգտվելու հնարա­վո­րու­թյուն­ները: Մաս­նա­վո­րապես, եթե շրջանառության հարկի ներկայումս գործող շեմի պայ­ման­ներում, օրի­նակ, տարեկան կտրվածքով 200 մլն դրամ շրջանառություն ունե­ցող տնտե­ս­վարող սուբ­յեկտը շրջանառության հարկի համակարգից օգտվելու համար կարող է պարզա­պես բաժանվել 2 առանձին տնտեսվարող սուբյեկտների, ապա շրջանառության հարկի 58.35 մլն դրամ շեմի պայմաններում, նշվածը 200 մլն դրամ շրջանառություն ունեցող տնտե­ս­վարող սուբյեկտի տրոհվելու հնարավորությունները գործնականում շատ սահ­­մանափակ են դառ­նում, քանի որ շրջանառության հարկի համակարգից օգտվելու համար այդ տնտե­ս­վարող սուբյեկտը պետք է բաժանվի 4-5 տնտեսվարող սուբ­յեկտ­ների:
7. Շրջանառության հարկի ներկայումս գործող շեմի անփոփոխ թողնելը չի հիմնա­վոր­վում նաև միջազգային փորձի տեսանկյունից: Մասնավորապես, շրջանառության հարկի շեմի վերանայման` նախ­կի­նում ներկայացված առաջարկությունների կապակցությամբ բազմիցս հայտնել ենք, որ Հայաս­­տանի Հանրապետությունում կիրառվող շեմն աննա­խա­դեպ բարձր է ոչ միայն տարա­­­­ծաշրջանային, այլ նաև եվրոպական երկրներում կիրառվող նմա­նատիպ շեմերի համե­­­­մա­տությամբ:
8. Վարձա­կա­լա­կան վճարների մասով լրացուցիչ եկա­մտային հարկ վճարելու շեմը 115 մլն դրամը սահմանելու առաջարկության կապակցությամբ հայտ­նում ենք, որ նախա­գծի հիմ­նա­վոր­մամբ ներկայացված` նախագծի նպատակադրումները առնչու­թյուն չունեն նշված առա­­ջարկության հետ: Բացի դրանից, հարկ ենք համարում նշել, որ վարձա­կա­լա­կան վճարների մասով 58.35 դրամը գերազանցող գումարներից լրացուցիչ եկա­մտա­յին հարկ հաշվարկելու դրույթը բխում է հարկման ուղղահայաց արդարության սկզբունքից և բարձր եկամուտները համարժեք հարկելու նպատակադրումից:

 Ամփոփելով նշվածը` կարծում ենք, որ նախագծի ընդունումը կարող է հակադրվել ստվերային շրջանա­ռու­թյուն­ների դեմ պայքարի շրջանակներում իրականացվող քաղաքա­կա­նու­­թյանը, ինչպես նաև կարող է հանգեցնել Հայաստանի Հանրապետության պետական բյուջեի հարկային եկա­մուտների չարդարացված կորուստ­­ների: Բացի այդ, կարծում ենք, որ նախագծի ընդունումը կարող է ստեղծել գործունեության անհավասար պայ­ման­ներ և միջազգային փորձով չհիմ­նա­վորված տնտե­սական իրավիճակ:

Հարկ ենք համարում տեղեկացնել, որ ներկա փուլում կառավարությունն իրա­կա­նաց­նում է ընդհանուր հարկային համակարգի վերլուծություն՝ գնահատելու համար հար­­կային քաղաքականության և վարչարարության համարժեքությունն առկա տնտե­սա­կան իրավի­ճա­կին: Այս առումով, գտնում ենք, որ հարկային համակարգում հնա­րա­վոր փոփոխությունները պետք է կատարվեն համապարփակ ձևով և առան­ձին ուղղություններով տեղային փոփո­խու­թյուն­ներ կատարելը նպատակահար­մար չէ:

Հաշվի առնելով վերը նշյալը՝ օրենսդրական նախաձեռնության հեղինակներին առա­­­ջարկում ենք ներկա փուլում ձեռնպահ մնալ առաջարկվող օրենսդրական փոփո­խու­թյան կատարումից և խնդրո առարկա հարցի քննարկմանն անդրադառնալ վերո­նշ­յալ վերլուծու­թյուն­ներն ավարտվելուց և արդյունքները ամփոփելուց հետո՝ կառավա­րու­թյան կողմից ընդ­հանուր հարկային համակարգի վերանայմանն ուղղված առաջար­կու­թյունների քննարկ­ման համատեքստում:

**Եզրակացություն**

Հայաստանի Հանրապետության հարկային օրենս­գրքում փոփոխություն կատարելու մասին Հայաս­տա­նի Հան­րա­­պե­­տու­թյան օրենքի նա­խագծի ընդունման կապակցությամբ Հայաստանի Հանրապետության պետական բյուջեի եկամուտների էական նվազեցման

 կամ ծախսերի ավելացման մասին

Նախագծով առաջարկվում է՝

1. շրջանառության հարկ վճարող համարվելու շեմը 58.35 մլն դրամից բարձ­րաց­նել մինչև 115 մլն դրամ.
2. սահմանել, որ հարկային տարվա ընթացքում ստացված վարձակալական վճարների հանրագումարը 115 մլն դրամը գերազանցելու դեպքում է գերազանցող մասի համար հաշ­վարկվում լրացուցիչ եկամտային հարկ` 10 տոկոս դրույքաչափով ներկայումս սահ­ման­ված 58.35 մլն դրամի փոխա­րեն:

 Հաշվի առնելով նշվածը` հայտնում ենք, որ նախագծի ընդունման հետևանքով Հա­յաստանի Հանրապետության պետական բյուջեի եկամուտները կարող են նվազել մոտ 11 մլրդ դրամով:



ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱԶԳԱՅԻՆ ԺՈՂՈՎԻ

Ն Ա Խ Ա Գ Ա Հ

0095, ք.Երևան, Մ.Բաղրամյան պող.19

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՎԱՐՉԱՊԵՏ

ՊԱՐՈՆ ՆԻԿՈԼ ՓԱՇԻՆՅԱՆԻՆ

 Հարգելի պարոն վարչապետ,

 Ձեզ եմ ուղարկում Հայաստանի Հանրապետության Ազգային ժողովի պատգամավորներ Միքայել Մելքումյանի և Նաիրա Զոհրաբյանի կողմից օրենսդրական նախաձեռնության կարգով ներկայացված «Հայաստանի Հանրապետության հարկային օրենսգրքում փոփոխություն կատարելու մասին» Հայաստանի Հանրապետության օրենքի նախագիծը (Պ-321-18.05.2018-ՏՀ-011/0):

 ԱՐԱ ԲԱԲԼՈՅԱՆ

2018թ. մայիսի 18

*ՆԱԽԱԳԻԾ*

*Պ-321-18.05.2018-ՏՀ-011/0*

## ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ

### ****ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ****

***Հոդված 1.*** Հայաստանի Հանրապետության 2016 թվականի հոկտեմբերի 4-ի հարկային օրենսգրքի (այսուհետ՝ Օրենսգիրք) 59-րդ հոդվածում

1) 1-ին մասի 5-րդ կետում «58.35» թիվը փոխարինել «115.0» թվով

2) 2-րդ մասի 1-ին կետում «58.35» թիվը փոխարինել «115.0» թվով

3) 2-րդ մասի 2-րդ կետում «58.35» թվերը փոխարինել «115.0» թվերով

4) 2-րդ մասի 3-րդ կետում «58.35» թիվը փոխարինել «115.0» թվով:

***Հոդված 2.*** Օրենսգրքի 150-րդ հոդվածի 7-րդ մասում «58.35» թիվը փոխարինել «115.0» թվով

**Հոդված 3.** Օրենսգրքի 254-րդ հոդվածի

1) 2-րդ մասում «58.35» թիվը փոխարինել «115.0» թվով

2) 3-րդ մասի 6-րդ կետում «58.35» թիվը փոխարինել «115.0» թվով:

***Հոդված 4.*** Օրենսգրքի 255-րդ հոդվածի 1-ին մասի 2-րդ կետում «58.35» թիվը փոխարինել «115.0» թվով:

***Հոդված 5.*** Օրենսգրքի 455-րդ հոդվածի 1-ին մասն ուժը կորցրած ճանաչել:

***Հոդված 6.*** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

 **ՀԻՄՆԱՎՈՐՈՒՄ**

**«ՀՀ ՀԱՐԿԱՅԻՆ ՕՐԵՆՍԳՐՔՈՒՄ» ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ**

Նախագծի նպատակը ՀՀ-ում մեծ թվով փոքր տնտեսվարող սուբյեկտների համար առավել բարենպաստ հարկային միջավայրի սահմանումն է՝ շրջանառության հարկի գործող շեմի պահպանման միջոցով:

Նոր հարկային օրենսգրքով նախատեսված շրջանառության հարկի 58.35 մլն դրամ տարեկան շրջանառության շեմը, որը գործելու է 2019 թվականից, չի ընդգրկում նույնիսկ «Փոքր եւ միջին ձեռնարկատիրության պետական աջակցության մասին» ՀՀ օրենքի 2-րդ հոդվածով սահմանված գերփոքր առեւտրային կազմակերպություններին եւ անհատ ձեռնարկատերերին: Բացի այդ՝ 58.35 մլն դրամ տարեկան շրջանառության շեմի սահմանման ժամանակաշրջանում ՀՀ-ում տնտեսության վիճակն այլ էր: Տարբեր էին ինչպես իրացման շրջանառությունները, այնպես էլ արտարժույթի փոխարժեքը. այդ ժամանակաշրջանում 58.35 մլն դրամը համարժեք էր շուրջ 200 հազար ԱՄՆ դոլարին, որի ներկայիս արժեքը տատանվում է 100 մլն դրամի շուրջ: Ներկայումս 58.35 մլն դրամը համարժեք է շուրջ 120 հազար ԱՄՆ դոլարին:

Հարկ է նշել, որ վերջին մի քանի տարիների ընթացքում փոքր եւ միջին ձեռնարկատիրության հարկման կառուցակարգերում կատարվել են մի շարք փոփոխություններ՝ սկսած շրջանառության հարկի դրույքաչափից, մինչեւ շրջանառության հարկի շեմի փոփոխություն: Այդ փոփոխությունները կարող են դրական ազդեցություն ունենալ երկար ժամանակահատվածում, երբ տեւական ժամանակ ձեռնարկատիրական միջավայրում խաղի կանոնները չեն փոխվում, իսկ տնտեսվարող սուբյեկտը կարող է հստակ պլանավորել իր քայլերը: Այս առումով եւս՝ ՀՀ փոքր ձեռնարկատիրության ոլորտում արդեն հայտնի եւ ընդունելի համարվող շրջանառության հարկի 115 մլն դրամ շեմի իջեցումը 58.35 մլն դրամի կարող է բացասական ազդեցություն ունենալ այս ոլորտում տնտեսական ակտիվության վրա: